Hver femte bachelorstuderende vil ikke fortsætte på en kandidatuddannelse, hvis de skal tage SU-lån i stedet for at få SU som normalt. Det viser en ny undersøgelse fra Dansk Magisterforening, som er foretaget blandt 8.000 af foreningens medlemmer og hvor 1.600 svarede.

»At miste en femtedel på kandidatuddannelsen vil være et stort samfundstab«, siger Camilla Gregersen, formand for Dansk Magisterforening.

I undersøgelsen fremgår det også, at det i højere grad vil være studerende med forældre, der ikke selv har en videregående uddannelse, som vil fravælge deres kandidatuddannelse. 74 procent af samme gruppe studerende fortæller også, at de ikke tror, at deres forældre vil have økonomiske midler til at hjælpe dem.